recursal/SuperWikiNEXT-32B huggingface dataset:
ถนนเสือป่า
**ถนนเสือป่า** (อักษรโรมัน: Thanon Sueapa) เป็นถนนในท้องที่แขวงป้อมปราบ เขตป้อมปราบศัตรูพ่าย กรุงเทพมหานคร โดยแยกจากถนนเจริญกรุงที่แยกเสือป่าไปออกถนนหลวงที่แยกโรงพยาบาลกลาง

ถนนเสือป่าสร้างขึ้นในรัชสมัยพระบาทสมเด็จพระมงกุฎเกล้าเจ้าอยู่หัวเมื่อ พ.ศ. 2464 เนื่องจากเกิดเพลิงไหม้ที่ตำบลตรอกเต้าหู้ ตอนริมถนนเจริญกรุง ท้องที่อำเภอป้อมปราบศัตรูพ่ายเมื่อวันที่ 3 กันยายน พ.ศ. 2464 ทำให้ทรัพย์สินของประชาชนเสียหายมาก เพราะพื้นที่ในละแวกดังกล่าวมีบ้านเรือนปลูกสร้างเบียดเสียด และไม่มีถนนใหญ่ไม่เพียงพอให้ป้องกันอันตรายได้ทันท่วงที อีกทั้งยังไม่สะอาด เป็นเหตุให้เกิดโรคภัยไข้เจ็บแก่ราษฎร กรมสุขาภิบาล กระทรวงนครบาล จึงกราบบังคมทูลพระบาทสมเด็จพระมงกุฎเกล้าเจ้าอยู่หัวว่าควรตัดถนนผ่านละแวกนี้ เพื่อเป็นประโยชน์แก่ประชาชนในการสัญจรไปมา และเพื่อบำรุงความสะอาดเรียบร้อย ตลอดจนสามารถช่วยเหลือป้องกันอันตรายในเวลาที่มีเหตุเกิดขึ้น 

ในครั้งนั้นพระบาทสมเด็จพระมงกุฎเกล้าเจ้าอยู่หัวได้ทรงพระกรุณาโปรดเกล้าฯ ให้กระทรวงนครบาลตัดถนนเสือป่า ถนนยมราชสุขุม ถนนเจ้าคำรพ และถนนศรีธรรมาธิราช รวมทั้งขยายตรอกเต้าหู้ ตั้งแต่ถนนเจริญกรุงไปบรรจบกับถนนยมราชสุขุม และโปรดเกล้าฯ ให้ถมคูแยกจากคลองจักรวรรดิที่ถมแล้วไปเชื่อมกับตรอกเต้าหู้ด้วย โดยถนนเสือป่าตัดตั้งแต่ถนนเจริญกรุงไปออกถนนหลวงข้างโรงพยาบาลกลาง ขนาดกว้าง 10 วา เพื่อเป็นทางเชื่อมกับถนนราชวงศ์

เมื่อมหาอำมาตย์นายกเจ้าพระยายมราช (ปั้น สุขุม) เสนาบดีกระทรวงนครบาล กราบบังคมทูลขอรับพระราชทานนามถนน พระบาทสมเด็จพระมงกุฎเกล้าเจ้าอยู่หัวโปรดเกล้าฯ ให้เจ้าพระยายมราชจดนามสถานที่สำคัญที่อยู่ใกล้เคียงถนน หรือนามบุคคลสำคัญผู้อยู่ใกล้หรือเกี่ยวข้องเพื่อจะได้ทรงถือเป็นเกณฑ์ในการพระราชทานชื่อและได้ทรงพระกรุณาโปรดเกล้าฯ พระราชทานชื่อถนนสายนี้ว่า "ถนนเสือป่า" เมื่อวันที่ 20 ตุลาคม พ.ศ. 2464 เพื่อเป็นการระลึกถึงกิจการเสือป่าของพระองค์

ปัจจุบัน ถนนเสือป่าเป็นแหล่งจำหน่ายอุปกรณ์เครื่องใช้ไฟฟ้าและไอทีต่าง ๆ เช่นเดียวกับคลองถมที่อยู่ใกล้เคียง โดยเฉพาะซองและปลอกหุ้มโทรศัพท์เคลื่อนที่ มีจำหน่ายทั้งขายปลีกและขายส่ง

อ้างอิง
-------

1. ↑  "กว่าจะมาเป็นกรุงเทพฯ". *กรุงเทพมหานคร*. คลังข้อมูลเก่าเก็บจากแหล่งเดิมเมื่อ 2018-04-20. สืบค้นเมื่อ 2018-02-13.
2. ↑  "เสือป่าพลาซ่า แหล่งค้าส่งสินค้าไอที เคสมือถือ ราคาถูกสุดๆ". *smeleader*.

แหล่งข้อมูลอื่น
---------------

* แผนที่และภาพถ่ายทางอากาศของ ถนนเสือป่า
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 13°44′44″N 100°30′34″E﻿ / ﻿13.74548°N 100.50931°E﻿ / 13.74548; 100.50931
**พระยาสุรินทฦๅไชย อภัยพิริยบรากรมพาหะ (เรือง)** เป็นเจ้าเมืองเพชรบุรีคนสุดท้ายในสมัยกรุงศรีอยุธยา

ประวัติ
-------

พระยาเพชรบุรี มีนามเดิมว่า เรือง ตั้งบ้านเรือนอยู่ ณ ตำบล บ้านสวนตาล หลังวัดพนัญเชิง เป็นพระญาติในสมเด็จกรมพระเทพามาตย์ราชชนนีในสมเด็จพระเจ้ากรุงธนบุรี และเป็นพระญาติกับเจ้าขรัวเงิน พระชนกในสมเด็จพระศรีสุริเยนทราบรมราชินี พระอัครมเหสีในรัชกาลที่ 2 โดยพระยาเพชรบุรี (เรือง) นั้นสืบเชื้อสายมาแต่ตระกูลขุนนางที่รับราชการต่อเนื่องกันมาในราชสำนักหลายชั่วอายุคนแล้ว ทั้งยังเป็นตระกูลขุนนางซึ่งรู้จักกันเป็นอย่างดีในหมู่ราษฎรกรุงศรีอยุธยาเวลานั้น

เริ่มเข้ารับราชการโดยถวายตัวเป็นมหาดเล็กในกรมขุนพรพินิต (สมเด็จพระเจ้าอุทุมพร) ต่อมาสมเด็จพระเจ้าอยู่หัวบรมโกศเห็นฝีมือจึงขอตัวไปทำราชการอยู่ในพระบรมมหาราชวัง ตั้งให้เป็นขุนนางฝ่ายทหาร ว่าราชการเมืองเพชรบุรี เมื่อ พ.ศ. 2275 และเป็นขุนนางจากราชสำนักอยุธยาคนสุดท้ายที่ได้ออกไปครองเมืองเพชรบุรี

พระยาเพชรบุรี เป็นนักรบที่เก่งกล้าสามารถ เลื่องลือว่าอยู่ยงคงกระพัน ในสมัยสมเด็จพระที่นั่งสุริยาศน์อมรินทร์ กรมหมื่นเทพพิพิธ ร่วมกับเจ้าพระยาอภัยราชา พระยายมราช พระยาเพชรบุรี และหมื่นทิพเสนา วางแผนถอดสมเด็จพระที่นั่งสุริยาศน์อมรินทร์ออกจากราชสมบัติ แล้วถวายให้สมเด็จพระเจ้าอุทุมพรซึ่งทรงผนวชอยู่ครองราชย์ ต่อมาความทราบถึงสมเด็จพระที่นั่งสุริยาศน์อมรินทร์ จึงมีพระราชโองการให้กุมตัวเหล่ากบฏ พระยาเพชรบุรีรู้ข่าวจึงพาทหารไปเชิญเสด็จกรมหมื่นเทพพิพิธ หนีออกจากพระนคร แต่ก็มาถูกจับ พระยาเพชรบุรีจึงต้องพระราชอาญาเฆี่ยนแล้วจำไว้ ต่อมาเมื่อพม่ายกทัพเข้าล้อมกรุงศรีอยุธยาครั้งแรก สมเด็จพระที่นั่งสุริยาศน์อมรินทร์ มีรับสั่งให้ไปเชิญสมเด็จพระเจ้าอุทุมพรลาผนวช แล้วมอบราชสมบัติให้ เมื่อพระเจ้าอุทุมพรได้ราชสมบัติแล้ว จึงมีรับสั่งให้ปล่อยตัว เจ้าพระยาอภัยราชา พระยายมราช และ พระยาเพชรบุรี ออกมารับราชการดังเก่า ต่อมาเมืองเมาะตะมะเกิดกบฎ พระยายมราชและพระยาเพชรบุรีจึงได้ไปปราบจนพวกมอญราบคาบ

ต่อมาเมื่อพม่ายกทัพเข้าตีกรุงศรีอยุธยาครั้งหลัง พระยาเพชรบุรีได้มีหน้าที่รักษากรุง ได้รบกับทัพพม่าที่ริมวัดสังฆาวาศแล้วถูกพม่าจับกุมได้ และถูกพม่าประหารเมื่อ เดือน 12 ปีจอ พุทธศักราช 2309 

พระยาเพชรบุรีมีบุตรคนหนึ่งนามว่า บุญมี ในสมัยกรุงศรีอยุธยามีบรรดาศักดิ์ที่หลวงพิไชยราชา ต่อมาได้กลายเป็นแม่ทัพสำคัญของสมเด็จพระเจ้ากรุงธนบุรี และต่อมาได้รับการพระราชทานยศขึ้นเป็น เจ้าพระยาพิไชยราชา รามราชแสนญาธิบดีศรีสัชนาไลย อภัยพิริยบรากรมพาหุ เจ้าเมืองสวรรคโลก

พระยาเพชรบุรี เป็นต้นของสกุล บุญ-หลง พลางกูร และกะรีวัตร (สืบลงมาทางหลวงพิไชยราชา (บุญมี)):196

อ้างอิง
-------

1. 1 2  นิธิ เอี่ยวศรีวงศ์. *การเมืองไทยสมัยพระเจ้ากรุงธนบุรี*. กรุงเทพ : มติชน, พ.ศ. 2559. 623 หน้า. หน้า หน้าที่ 68. ISBN 9789743230561
2. ↑  *พระราชพงศาวดารกรุงศรีอยุธยา ฉบับพันจันทนุมาศ (เจิม) และเอกสารอื่น*, หน้า 247
3. ↑  ปรามินทร์ เครือทอง (8 มิถุนายน 2019). "เปิดตัวพระยาตาก แบบไม่สวย". ศิลปวัฒนธรรม. สืบค้นเมื่อ 18 กรกฎาคม 2021.
4. ↑  พิมพ์ประไพ พิศาลบุตร. *กระเบื้องถ้วยกะลาแตก*. กรุงเทพ : นานมีบุ๊คส์พับลิเคชั่นส์, พ.ศ. 2553. 240 หน้า. หน้า หน้าที่ 104. ISBN 9789749601372
5. ↑  ตากสินมหาราช, สมเด็จพระเจ้า, ธนิต อยู่โพธิ์ (บก.), และปรีดา ศรีชลาลัย. (2484). บทละครรามเกียรติ์ พระราชนิพนธ์สมเด็จพระเจ้ากรุงธนบุรี: เล่าเรื่องหนังสือรามเกียรติ์ และเรื่องงานสร้างชาติไทย. พิมพ์ในงานศพนายอาคม อินทรโยธิน เมื่อวันที่ ๒๓ พฤศจิกายน พ.ศ. ๒๔๗๔ ณ เมรุวัดเทพศิรินทราวาส. พระนคร: โรงพิมพ์พระจันทร์. 240 หน้า.
**วัดท่าศาลา** ตั้งอยู่เลขที่ 18 บ้านท่าศาลา หมู่ที่ 11 ตำบลเนินหอม อำเภอเมืองปราจีนบุรี จังหวัดปราจีนบุรี สังกัดสงฆ์มหานิกาย บนที่ดินเนื้อที่ 12 ไร่ 25ตารางวา น.ส.3 เลขที่ 881อาณาเขต ทิศเหนือติดคลองสาธารณะ ทิศใต้ติดกับหมู่บ้านท่าศาลา ทิศตะวันออกติดถนนสาธารณะ ทิศตะวันตกติดที่ดินส่วนบุคคล มีที่ธรณีสงฆ์ จำนวน 2 แปลง เนื้อที่ 5 ไร่ 2 งาน 90 ตารางวา น.ส. 3 เลขที่ 834 และ 857

วัดท่าศาลา ตั้งขึ้นพร้อมกับหมู่บ้านเมื่อประมาณปี พ.ศ 2386 จากชาวบ้านที่อพยบมาจากจังหวัดสระบุรี เดิมเรียกว่าท่าเกวียนเพราะสมัยก่อนใช้เกวียนเป็นยานพาหนะในการคมนาคมเขตติดต่อกับตำบลนาหินลาด อำเภอปากพลี จังหวัดนครนายก เนื่องจากพื้นที่ระหว่าง 2 จังหวัดมีคลองยางกั้นแนวเขตระหว่างนครนายกกับปราจีนบุรีต่อมาได้มีการใช้เส้นทางนี้กันมากขึ้นจึงมีการสร้างศาลาไว้ให้ผู้คนผ่านไปมาได้พักอาศัยระหว่างเดินทาง และมีการสร้างศาลปู่ตาบ้านขึ้นด้วย โดยมีนายลำ กำลังหมั้นเป็นผู้ดูแล ผู้คนที่ผ่านไปมาได้พักที่ศาลาและได้กราบไหว้ศาล เป็นที่เครารพนับถือของชาวบ้านในละแวกนั้นเป็นอย่างดี จนเรียกกันติดปากว่าบ้านท่าศาลาวัดท่าศาลา

เสนาสนะประกอบด้วย
-----------------

ศาลาการเปรียญ กว้าง 9 เมตร ยาว 35เมตร สร้างเมื่อปี พ.ศ. 2518 เป็นอาคารคอนกรีตเสริมเหล็ก หอสวดมนต์กว้าง 6 เมตร ยาว 23 เมตร สร้างเมื่อพ.ศ. 2521 เป็นอาคารคอนกรีตเสริมเหล็ก กุฎิสงฆ์ จำนวน 3 หลัง เป็นอาคารไม้ ศาลาบำเพ็ญกุศุล จำนวน 2หลัง สร้างด้วยคอนกรีตเสริมเหล็กนอกจากนี้มีอาคารเสนาสนะต่างๆ ดังนี้ คือ หอระฆัง 1 หลัง และฌานสถาน 1 หลัง

ปูชนียวัตถุ
-----------

พระประธานปประจำอุโบสถ 1 องค์ หน้าตักกว้าง 54 นิ้ว พระพุทธรูปทองคำสำริดลายดอกพิกุล ปางสมาธิ 2 องค์ขนาดหน้าตักกว้าง 20 นิ้วและ 30 นิ้ว

รายนามเจ้าอาวาส
---------------

* อาจารย์ ยาครูป้อ มีศาลตั้งทางทิศเหนือของวัด
* อาจารย์ สิงห์
* อาจารย์ สุด
* อาจาย์ทองคำ
* อาจารย์โอย
* อาจารย์อุดทา
* อาจารย์วึบ
* อาจารย์หมั่น
* อาจารย์เจี่ยม
* อาจารย์นวน เขมังกฺโร
* อาจารย์ อั๋น
* อาจารย์มะณี
* พระบุญเทียม หวังอาษา
* พระบุญชู
* พระบุตดี
* อาจารย์ฉวี
* พระสบาย
* อาจารย์ชวลิต
* พระครูเที่ยง ปิยะธรรมมานุกูล แต่งตั้งอย่างเป็นทางการ
* พระแดง ยาณวิโล
* พระอธิการ พยอม จนฺทโชโต (หลอด)เจ้าอาวาสปัจจุบัน

อ้างอิง
-------

1. ↑  เจ้าอาวาสและวัดในประเทศไทย เล่มที่ 8 จังหวัดนครนายก จังหวัดปราจีนบุรี จังหวัดสระแก้ว จังหวัดจันทบุรี จังหวัดตราด
2. ↑  เจ้าอาวาสและวัดในประเทศไทย เล่มที่ 8 จังหวัดนครนายก จังหวัดปราจีนบุรี จังหวัดสระแก้ว จังหวัดจันทบุรี จังหวัดตราด
3. ↑  เจ้าอาวาสและวัดในประเทศไทย เล่มที่ 8 จังหวัดนครนายก จังหวัดปราจีนบุรี จังหวัดสระแก้ว จังหวัดจันทบุรี จังหวัดตราด
4. ↑  เจ้าอาวาสและวัดในประเทศไทย เล่มที่ 8 จังหวัดนครนายก จังหวัดปราจีนบุรี จังหวัดสระแก้ว จังหวัดจันทบุรี จังหวัดตราด
เส้นโค้งต้นทุนส่วนเพิ่มซ้อนกับรายได้ส่วนเพิ่ม (MR) ต้นทุนส่วนเพิ่มและรายได้ส่วนเพิ่มเป็นแกนนอน และปริมาณการผลิตเป็นแกนตั้ง
ในวิชาเศรษฐศาสตร์ **ต้นทุนส่วนเพิ่ม** หรือ **ต้นทุนหน่วยสุดท้าย** (อังกฤษ: marginal cost) เป็นการเปลี่ยนแปลงต้นทุนรวม (total cost) ซึ่งเกิดขึ้นเมื่อจำนวนการผลิตเพิ่มขึ้นหนึ่งหน่วย นั่นคือ เป็นต้นทุนในการผลิตสินค้าเพิ่มขึ้นอีกหนึ่งหน่วย ต้นทุนส่วนเพิ่มในแต่ละรดับการผลิตจะรวมต้นทุนของสิ่งป้อนเข้า (input) เพิ่มเติมที่จำเป็นต่อการผลิตหน่วยถัดไป ในแต่ละระดับการผลิตและระยะเวลาที่พิจารณา ต้นทุนส่วนเพิ่มรวมต้นทุนทั้งหมดที่แปรผันกับระดับการผลิต ขณะที่ต้นทุนอื่นซึ่งมไแปรผันกับการผลิตถือว่าเป็นต้นทุนคงที่ และไม่มีผลต่อต้นทุนส่วนเพิ่ม ตัวอย่างเช่น ต้นทุนส่วนเพิ่มสำหรับการผลิตรถยนต์ 1 คันโดยทั่วไปจะรวมต้นทุนค่าแรงและค่าชิ้นส่วนที่จำเป็นต่อการประกอบรถยนต์เพิ่ม แต่ไม่คิดรวมต้นทุนค่าโรงงานซึ่งใช้ผลิตอันเป็นต้นทุนคงที่ ในทางปฏิบัติ การวิเคราะห์ต้นทุนส่วนเพิ่มยังแยกออกไปได้อีกเป็นระยะสั้นและระยะยาว ซึ่งมองว่าในระยะยาวต้นทุนทั้งหมดจะเป็นต้นทุนส่วนเพิ่ม (ไม่มีต้นทุนคงที่) เมื่อมีการประหยัดต่อขนาด (economies of scale) ราคาซึ่งตั้งไว้ที่ต้นทุนคงที่จะไม่รวมถึงต้นทุนทั้งหมด ทำให้ต้องอาศัยเงินอุดหนุน (subsidy) การคิดราคาต้นทุนส่วนเพิ่มไม่ใช่ประเด็นเพียงว่าการลดระดับราคาโดยทั่วไปด้วยความช่วยเหลือจากเงินอุดหนุนอย่างเดียว ไม่ว่าจะมีเงินอุดหนุนหรือไม่ก็ตาม ปัญหานี้เรียกร้องให้มีการปรับโครงสร้างวิธีการกำหนดราคาอย่างมาก โดยมีโอกาสสำหรับการปรับปรุงอย่างสำคัญซึ่งประสิทธิภาพ ณ จุดวิกฤต

ถ้าฟังก์ชันราคา {\displaystyle C} เป็นฟังก์ชันต่อเนื่องและหาอนุพันธ์ได้ ต้นทุนส่วนเพิ่ม {\displaystyle MC} เป็นอนุพันธ์ลำดับแรกของฟังก์ชันราคาโดยเปรียบเทียบกับปริมาณออก {\displaystyle Q} ดังนี้

{\displaystyle MC(Q)={\frac {\ dC}{\ dQ}}}
ต้นทุนส่วนเพิ่มอาจเป็นฟังก์ชันปริมาณได้ถ้าฟังก์ชันราคาไม่เป็นเส้นตรง ถ้าฟังก์ชันราคาหาอนุพันธ์ไม่ได้ ต้นทุนส่วนเพิ่มมีสูตรดังนี้

{\displaystyle MC={\frac {\Delta C}{\Delta Q}}}
โดยที่ {\displaystyle \Delta } เป็นการเปลี่ยนแปลงส่วนเพิ่มต่อหนึ่งหน่วย

อ้างอิง
-------

1. ↑  O'Sullivan, Arthur; Sheffrin, Steven M. (2003). *Economics: Principles in Action*. Upper Saddle River, NJ: Pearson Prentice Hall. p. 111. ISBN 0-13-063085-3.
2. ↑  Vickrey W. (2008) "Marginal and Average Cost Pricing". In: Palgrave Macmillan (eds) *The New Palgrave Dictionary of Economics*. Palgrave Macmillan, London แม่แบบ:ISBN?
3. ↑  Simon, Carl; Blume, Lawrence (1994). *Mathematics for Economists*. W. W. Norton & Company. ISBN 0393957330.
**ไมเคิล เกรฟส์** (อังกฤษ: Michael Graves) (9 กรกฎาคม พ.ศ. 2477 - 12 มีนาคม พ.ศ. 2558) เป็นสถาปนิกชาวอเมริกัน เป็นที่รู้จักในฐานะ 1 ใน เดอะนิวยอร์กไฟฟ์ เขายังมีงานออกแบบของใช้ภายในครัวเรือนวางขายในร้านทาร์เกตในสหรัฐอเมริกา

เกรฟส์เกิดในอินเดียแนโพลิส รัฐอินดีแอนา เขาศึกษาจากโรงเรียนบรอดริปเปิลไฮสคูล ระดับ diploma ในปี 1950 เขาจบการศึกษาระดับปริญญาตรีจากมหาวิทยาลัยซินซินเนติ จากนั้นศึกษาระดับปริญญาโทจากมหาวิทยาลัยฮาร์วาร์ด

เริ่มทำงานด้านสถาปนิก ทำงานฝึกหัดที่พรินซ์ตัน รัฐนิวเจอร์ซีย์ เขาเปิดบริษัทที่ชื่อไมเคิล เกรฟส์ แอนด์ แอสโซซิเอตส์ มีสำนักงานอยู่ในพรินซ์ตันและนครนิวยอร์ก นอกจากผลงานออกผลิตภัณฑ์เครื่องใช้ในบ้านแล้ว เกรฟส์ยังมีงานในหลากหลายด้านธุรกิจและอาคารที่อยู่อาศัยรวมถึงการออกแบบภายใน เกรฟส์ได้รับการเลือกตั้งเป็นสมาชิกของสถาบันสถาปนิกอเมริกันในปี ค.ศ. 1979 และในปี ค.ศ. 1999 เกรฟส์ได้รับรางวัลเหรียญแห่งชาติด้านศิลปะและในปี 2001 ได้รับเหรียญทองจากสถาบันสถาปนิกอเมริกัน

ในปี 2003 เขาติดเชื้อไม่ทราบสาเหตุ ทำให้เขาเป็นอัมพาตตั้งแต่เอวลงไป เขายังคงเข้าทำการรักษา เขายังมีผลงานมากมายทั้งสถาบันศิลปะดีทรอยต์ และรีสอร์ตในสิงคโปร์

รายการอ้างอิง
-------------

1. 1 2 3 4
2. ↑  Groom, Robin (January 28, 2001). "Datebook". *The Washington Post*. p. F3.
**จิมมี คาร์รัทเธอร์** (อังกฤษ: Jimmy Carruthers) นักมวยสากลชาวออสเตรเลีย เป็นแชมป์โลกคนแรกของออสเตรเลีย เกิดเมื่อ 5 กรกฎาคม พ.ศ. 2472 มีชื่อจริงว่า **เจมส์ วิลเลี่ยม คาร์รัทเธอร์** (James William Carruthers) มีสถิติการชก 25 ครั้ง ชนะ 21 (น็อค 13) แพ้ 4

ประวัติ
-------

คารัทเธอร์เคยชกมวยสากลสมัครเล่นติดทีมชาติออสเตรเลียเข้าแข่งขันกีฬาโอลิมปิก พ.ศ. 2491 ที่ลอนดอน และชกชนะในรอบแรกและรอบที่สอง แต่เมื่อรอบ 8 คนสุดท้าย คารัทเธอร์ต้องถอนตัวเพราะอาการบาดเจ็บที่ตาจากการชกในรอบที่สอง คารัทเธอร์หันมาชกมวยสากลอาชีพเมื่อ พ.ศ. 2493 และได้ครองแชมป์ออสเตรเลียรุ่นแบนตัมเวทใน พ.ศ. 2494 แชมป์เครือจักรภพอังกฤษใน พ.ศ. 2495 และได้รับการยอมรับจากสมาคมมวยนานาชาติ (ต่อมาคือสมาคมมวยโลก) ให้เป็นแชมป์โลกรุ่นแบนตัมเวท ทำให้กลายเป็นแชมป์โลกคนแรกของออสเตรเลีย และชกป้องกันตำแหน่งได้หลายครั้ง

การป้องกันตำแหน่งครั้งสุดท้ายของคารัทเธอร์มมีขึ้นที่กรุงเทพฯ กับผู้ท้าชิงชาวไทย จำเริญ ทรงกิตรัตน์ การชกครั้งนี้ที่จัดที่สนามกีฬาจารุเสถียร (บางข้อมูลระบุว่าเป็นสนามศุภชลาศัย) เมื่อวันที่ 2 พฤษภาคม พ.ศ. 2497 เป็นสนามกีฬากลางแจ้ง ปรากฏว่าเย็นนั้นฝนตกหนักจนมีน้ำขังบนเวที กรรมการและสักขีพยานเสนอให้เลื่อนการชกออกไปก่อน แต่เมื่อปรึกษากับนักชกทั้งสองฝั่งแล้ว ตกลงกันว่า จะทำการชกต่อไปตามแผนเดิม โดยฝ่ายคาร์รัทเธอร์เสนอให้ถอดรองเท้าชกด้วยเท้าเปล่า ทั้งคู่ชกโดยไม่สวมรองเท้า ท่ามกลางฝนที่ตกลงมาอย่างหนักเป็นเวลานับชั่วโมง ในที่สุดการชกก็สิ้นสุดลงในยกที่ 12 เมื่อไฟนีออนที่ให้แสงสว่างบนเวทีถูกลมพัดตกลงมาแตก และเศษแก้วบาดเท้าของนักมวย ไม่สามารถชกต่อได้ ผลการนับคะแนนปรากฏว่าจำเริญ ทรงกิตรัตน์ เป็นฝ่ายพ่ายแพ้ ทั้ง ๆ ที่ยกท้าย ๆ จำเริญเป็นฝ่ายชกคาร์รัทเธอร์บอบช้ำเจียนไปเจียนอยู่หลายครั้ง การชกครั้งนี้ได้รับการบันทึกว่า เป็นการชกชิงแชมป์โลกมวยสากลในยุคใหม่ ครั้งแรกและครั้งเดียว ที่นักชกชกด้วยเท้าเปล่า โดยไม่สวมรองเท้า หลังจากที่ชกป้องกันตำแหน่งชนะคะแนนจำเริญ ทรงกิตรัตน์ แล้ว คารัทเธอร์ได้แวะชกอีกครั้งที่สิงคโปร์และประกาศแขวนนวมไปเมื่อ 16 พฤษภาคม พ.ศ. 2497 และได้รับการประกาศชื่อในหอเกียรติยศของนักมวยที่ลอสแอนเจลิสใน พ.ศ. 2538

ชีวิตครอบครัว คารัทเธอร์แต่งงานกับมาเรีย และมีลูก 4 คน ในช่วง พ.ศ. 2493 คารัทเธอร์มีโรงแรมเป็นของตนเองในซิดนีย์ หลังจากนั้น ได้ทำธุรกิจมากมาย รวมทั้งบาร์มังสวิรัติและน้ำผลไม้ในซิดนีย์ จิมมี่ คารัทเธอร์เสียชีวิตด้วยมะเร็งปอดและโรคพาร์คินสัน เมื่อ 15 สิงหาคม พ.ศ. 2533 รวมอายุได้ 61 ปี

เกียรติประวัติ
--------------

* แชมป์โลกรุ่นแบนตัมเวท (2495 – 2497) และแชมป์เครือจักรภพอังกฤษรุ่นแบนตัมเวท (2495 – 2496) ครองแชมป์ในเวลาเดียวกัน
	+ ชิง, 15 พฤศจิกายน 2495 ชนะน็อค วิค โทวีล ยก 1 ที่แอฟริกาใต้
	+ ป้องกันครั้งที่ 1, 21 มีนาคม 2496 ชนะน็อค วิค โทวีล ยก 10 ที่ แอฟริกาใต้
	+ ป้องกันครั้งที่ 2, 13 พฤศจิกายน 2496 ชนะคะแนน เฮนรี่ เกาท์ ที่ ออสเตรเลีย
	+ ป้องกันครั้งที่ 3, 2 พฤษภาคม 2497 ชนะคะแนน จำเริญ ทรงกิติรัตน์ ที่กรุงเทพฯ
	+ สละแชมป์

อ้างอิง
-------

1. ↑  "มวยโลกคู่แรก เมืองไทย". ผู้จัดการออนไลน์. 24 October 2014. คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 24 October 2014.
2. ↑  "The Oddest Championship Fight: Barefoot in the Monsoon Rains". คลังข้อมูลเก่าเก็บจากแหล่งเดิมเมื่อ 2006-10-27. สืบค้นเมื่อ 2011-09-02.

* สถิติการชก boxrec.com[*ลิงก์เสีย*] (อังกฤษ)

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **จิมมี่ คารัทเธอร์**
อนุสรณ์สถานพระเจ้ากาวิละ
**อนุสรณ์สถานพระเจ้ากาวิละ** ตั้งอยู่ที่ถนนเชียงใหม่-ลำพูน อำเภอเมืองเชียงใหม่ จังหวัดเชียงใหม่ เป็นอนุสรณ์สถานรำลึกถึงพระกรณียกิจในการกอบกู้เมืองเชียงใหม่ของพระเจ้ากาวิละ พระเจ้าผู้ครองนครเชียงใหม่ พระองค์ที่ 1 เมื่อครั้งถูกพม่าปกครอง

ปัจจุบันอนุสรณ์สถาน อยู่ในความดูแลของมูลนิธิอนุสรณ์สถานพระเจ้ากาวิละ

ประวัติ
-------

การก่อสร้างอนุสาวรีย์พระเจ้ากาวิละ ริเริ่มโดยพันเอกการุญ บุญบันดาล ผู้บังคับการผสมที่ 7 เมื่อปี พ.ศ. 2510 โดยความเห็นชอบของเจ้าราชบุตร (วงศ์ตวัน ณ เชียงใหม่) ซึ่งมีพิธีบวงสรวงเมื่อวันที่ 17 กันยายน พ.ศ. 2511 และทำพิธีวางศิลาฤกษ์ที่หน้าค่ายกาวิละ เมื่อวันที่ 7 พฤษภาคม พ.ศ. 2513 จากนั้นได้มีพิธียกอนุสาวรีย์ เมื่อวันที่ 5 กุมภาพันธ์ พ.ศ. 2515 โดยพลเอกประภาส จารุเสถียร ผู้บัญชาการทหารบก เป็นประธาน

ภายในบริเวณอนุสรณ์สถาน นอกจากมีอนุสาวรีย์พระเจ้ากาวิละแล้ว ยังมีอาคารอนุสรณ์สถานพระเจ้ากาวิละ เป็นสถานที่จัดแสดงภาพเหตุการณ์ในอดีต และสิ่งของเครื่องใช้ที่เกี่ยวข้องกับพระเจ้ากาวิละ อันเป็นประโยชน์ต่อการศึกษาทางประวัติศาสตร์ของคนรุ่นหลัง ซึ่งก่อสร้างในปี พ.ศ. 2535

เหตุการณ์สำคัญ
--------------

### การเทเลือดประกอบพิธีสังเวย

พระครูสุเทพสิทธิคุณ เจ้าอาวาสวัดศรีบุญเรือง พร้อมทั้งสมาชิกกลุ่มรักเชียงใหม่ 51 ประมาณ 80 คน ได้จัดกิจกรรมทางการเมืองต่อต้านรัฐบาลของนายอภิสิทธิ์ เวชชาชีวะ โดยทำพิธีเทเลือดสังเวยพระเจ้ากาวิละ เมื่อวันที่ 16 มีนาคม พ.ศ. 2553 ซึ่งถือได้ว่าเป็นการกระทำที่ไม่เหมาะสม ทางฝ่ายทหารจึงได้จัดพิธีขอขมา ในวันที่ 18 ของเดือนเดียวกัน โดยมีคุณหญิงเจ้าระวีพันธุ์ สุจริตกุล เจ้านายฝ่ายเหนือ และพันเอกกฤษณ์ กิจสุวรรณ รองผู้บัญชาการมณฑลทหารบกที่ 33 เป็นประธานในพิธี

อ้างอิง
-------

1. ↑  ประกาศนายทะเบียนมูลนิธิจังหวัดเชียงใหม่ เรื่อง จดทะเบียนจัดตั้ง "มูลนิธิอนุสรณ์สถานพระเจ้ากาวิละ"ราชกิจจานุเบกษา เล่ม 127 ตอนที่ 158ง วันที่ 21 ตุลาคม 2553 หน้า 332
2. ↑  "อนุสรณ์สถานพระเจ้ากาวิละ". คลังข้อมูลเก่าเก็บจากแหล่งเดิมเมื่อ 2013-05-02. สืบค้นเมื่อ 2013-03-13.
3. ↑  เจ้าอาวาสวัดศรีบุญเรืองแผลงฤทธิ์สาดเลือดใส่ทหาร[*ลิงก์เสีย*]
4. ↑  ทหารทำพิธีสักการะ พระเจ้ากาวิละ แจ้งจับพระครูสุเทพ
**สนามกีฬาอากรอน** (สเปน: *Estadio Akron*) เดิมชื่อ **สนามกีฬาออมนิไลฟ์** (*Estadio Omnilife*) และ **สนามกีฬาชิบัส** (*Estadio Chivas*) เป็นสนามฟุตบอลตั้งอยู่ที่รัฐฮาลิสโก ประเทศเม็กซิโก เป็นสนามเหย้าของสโมสรกีฬากวาดาลาฮารา มีความจุที่นั่งทั้งสิ้น 46,232 ที่นั่ง สนามแห่งนี้เริ่มก่อสร้างในเดือนกุมภาพันธ์ ค.ศ. 2004 แต่เนื่องจากปัญหาทางการเงินและปัญหาอื่น ๆ การก่อสร้างจึงล่าช้าหลายปี แต่ก็เปิดใช้งานได้ใน ค.ศ. 2010

สนามแห่งนี้เคยใช้เป็นสนามในการแข่งขันกีฬาระดับนานาชาติมาแล้ว เช่น โกปาลีเบร์ตาโดเรส 2010 รอบชิงชนะเลิศ ในเลกแรก, พิธีเปิดและพิธีปิดการแข่งขันแพนอเมริกันเกมส์ 2011 และฟุตบอลโลกเยาวชนอายุไม่เกิน 17 ปี 2011

| สนามกีฬาแพนอเมริกันเกมส์ |
| --- |
| อาร์เจนตินา บัวโนสไอเรส 1951 · เม็กซิโก เม็กซิโกซิตี 1955 · สหรัฐ ชิคาโก 1959 · บราซิล เซาเปาลู 1963 · แคนาดา วินนิเพก 1967 · โคลอมเบีย กาลิ 1971 · เม็กซิโก เม็กซิโกซิตี 1975 · ปวยร์โตรีโก ซานฮวน 1979 · เวเนซุเอลา การากัส 1983 · สหรัฐ อินเดียแนโพลิส 1987 · คิวบา ฮาวานา 1991 · อาร์เจนตินา มาร์เดลปลาตา 1995 · แคนาดา วินนิเพก 1999 · สาธารณรัฐโดมินิกัน ซานโตโดมิงโก 2003 · บราซิล รีโอเดจาเนโร 2007 · เม็กซิโก กวาดาลาฮารา 2011 · แคนาดา โทรอนโต 2015 · เปรู ลิมา 2019 · ชิลี *ซานเตียโก 2023* |
ระวังสับสนกับ ธนาธร จึงรุ่งเรืองกิจ

**ธนาธร โล่ห์สุนทร** สมาชิกสภาผู้แทนราษฎรจังหวัดลำปาง สังกัดพรรคเพื่อไทย และเป็นบุตรชายคนสุดท้องของไพโรจน์ โล่ห์สุนทร อดีตรัฐมนตรีช่วยว่าการกระทรวงมหาดไทย

ประวัติ
-------

ธนาธร โล่ห์สุนทร เกิดเมื่อวันที่ 17 มกราคม พ.ศ. 2519 เป็นบุตรของนายไพโรจน์ โล่ห์สุนทร กับนางรำไพ โล่ห์สุนทร มีพี่น้องรวม 5 คน คือ ตวงรัตน์ กิตติกร ศรินทร ณฐาพร และตัวธนาธรเป็นคนที่ห้า จบการศึกษาชั้นมัธยมจากโรงเรียนเซนต์คาเบรียล ระดับปริญญาตรี สาขาเศรษฐศาสตร์ จากจุฬาลงกรณ์มหาวิทยาลัย จากนั้นได้เข้าศึกษาต่อในระดับปริญญาจนสำเร็จการศึกษาปริญญาโท สาขาการเมืองเปรียบเทียบ จากมหาวิทยาลัยนอตทิงแฮม

การทำงาน
--------

นายธนาธร เข้าสู่งานการเมืองในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 ได้ลงสมัครรับเลือกตั้งสมาชิกสภาผู้แทนราษฎรจังหวัดลำปาง สังกัดพรรคพลังประชาชน และมีส่วนสนับสนุนนายสมโภช สายเทพ ลงสมัครรับเลือกตั้งซ่อมแทนนายกิตติกร โล่ห์สุนทร

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 เขาได้ลงสมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 89 แต่ไม่ได้รับเลือกตั้ง ต่อมาเขาได้รับแต่งตั้งเป็นผู้ช่วยเลขานุการรัฐมนตรีว่าการกระทรวงการคลัง

คดีความ
-------

วันที่ 21 มิถุนายน พ.ศ. 2559 ศาลฎีกาแผนกคดีอาญานักการเมืองตัดสินจำคุก 3 เดือน และปรับ 12,000 บาท ไม่ปรากฏว่า ผู้คัดค้านได้รับโทษจำคุกมาก่อน โทษจำคุกให้รอการลงโทษไว้มีกำหนด 1 ปีห้ามมิให้นายธนาธร ดำรงตำแหน่งทางการเมืองหรือดำรงตำแหน่งใดในพรรคการเมืองเป็นเวลาห้าปี นับแต่วันที่ 27 ตุลาคม พ.ศ. 2555

วันที่ 11 เมษายน พ.ศ 2560 ศาลฎีกาแผนกคดีอาญานักการเมืองตัดสินจำคุก 3 เดือน ปรับ 12,000 บาท และลงโทษให้ไม่สามารถดำรงตำแหน่งทางการเมือง 5 ปี โดยโทษจำคุกให้รอลงอาญา ฐานจงใจไม่ยื่นบัญชีแสดงรายการทรัพย์สิน และหนี้สินและเอกสารประกอบต่อผู้ร้องภายในเวลาที่กฎหมายกำหนดกรณีเข้ารับตำแหน่ง กรณีพ้นจากตำแหน่งและกรณีพ้นจากตำแหน่งมาแล้วเป็นเวลาหนึ่งปี

เครื่องราชอิสริยาภรณ์
---------------------

* พ.ศ. 2554 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
* พ.ศ. 2552 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
* พ.ศ. 2551 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)

อ้างอิง
-------

1. ↑  ธนาธร โล่ห์สุนทรจากเว็บไซต์ รัฐสภา
2. ↑  ประกาศคณะกรรมการการเลือกตั้ง เรื่อง รายชื่อผู้สมัครรับเลือกตั้งสมาชิกสภาผู้แทนราษฎรแบบบัญชีรายชื่อ
3. ↑
4. ↑  ศาลฎีกาฯ ฟัน 'เลขาฯ รมช.คลัง' จงใจซุกบัญชีฯ 3 ครั้ง จำคุก 3 เดือน รอลงโทษ
5. ↑
6. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๔ เก็บถาวร 2022-09-29 ที่ เวย์แบ็กแมชชีน, เล่ม ๑๒๘ ตอนที่ ๒๔ ข หน้า ๓๙, ๒ ธันวาคม ๒๕๕๔
7. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๒ เก็บถาวร 2022-08-14 ที่ เวย์แบ็กแมชชีน, เล่ม ๑๒๖ ตอนที่ ๑๖ ข หน้า ๗๗, ๔ ธันวาคม ๒๕๕๒
**เหม่ย์เช่าเหนียน จี เลี่ยน** (จีน: 美少年之戀; พินอิน: Měishàonián zhi Liàn ; จีนกวางตุ้ง: Meisiunin zi lyun; ญี่ปุ่น: 美少年の恋; อังกฤษ: Bishonen...) ภาพยนตร์ฮ่องกงในแนวภาพยนตร์อิสระ เป็นเรื่องราวความรักของเกย์ นำแสดงโดย แดเนียล วู, สตีเฟน ฝง, ซูฉี ความยาว 101 นาที เขียนบทและกำกับโดย หยวนฟาน ออกฉายในปี พ.ศ. 2541 (ค.ศ. 1998)

เนื้อเรื่องย่อ
--------------

เจ็ท (สตีเฟ่น ฝง) เป็นดาวในหมู่ชายขายบริการในฮ่องกง บางครั้งเจ็ทต้องทำงานนี้ไปโดยไม่เต็มใจ วันหนึ่งเขาได้พบกับ แซม (แดเนี่ยล วู) ตำรวจสายตรวจคนหนึ่ง เจ็ทหลงรักแซมทันที และพยายามทำทุกอย่างเพื่อให้ได้ใกล้ชิดแซม แต่เมื่อได้ใกล้ชิดแซมแล้ว เจ็ทก็รู้ว่าแซมเองก็มีเบื้องหลังที่ไม่ค่อยสะอาดนัก

เบื้องหลัง
----------

*เหม่ย์เช่าเหนียน จี เลี่ยน*ได้รับแรงบันดาลใจมาจากข่าวคราวเมื่อปี พ.ศ. 2541 ที่มีการทลายจับสตูดิโอแห่งหนึ่งที่ใช้เป็นที่ถ่ายภาพลามก โดยชายหนุ่มที่ยอมถ่ายนั้นหลายคนเป็นบุคคลที่มีหน้าที่การงานดี และหลายคนก็เป็นตำรวจ ผู้กำกับ หยวนฟาน จึงได้แรงดลใจจากเหตุการณ์นี้ โดยคำว่า Bishonen (美少年) นั้นเป็นภาษาญี่ปุ่น มีความหมายตรงตัวว่า เด็กหนุ่มผู้งดงาม โดยนัยหมายถึงผู้ชายสวย ใช้เป็นคำเรียกหนังสือการ์ตูนญี่ปุ่นแนวรักร่วมเพศของชาย ซึ่งเมื่อได้ทำเป็นภาพยนตร์แล้ว ผู้กำกับไม่พยายามจะสื่อในแง่ของจิตวิทยาซึ่งเป็นเรื่องเข้าใจยาก แต่จะเน้นไปในเรื่องของความรักซึ่งเป็นความสวยงามของมนุษย์ทุกคน

อ้างอิง
-------

* ข้อมูลและรายละเอียดภาพยนตร์
**กรงพรหมจรรย์** (อังกฤษ: chastity cage) เป็นอุปกรณ์ที่ห่อหุ้มอวัยวะเพศชายสำหรับการป้องกันการปลุกเร้าและการแข็งตัวขององคชาต กรงพรหมจรรย์แบบพลาสติกสมัยใหม่มักใช้เพื่อป้องกันทางเพศและการเล่นแบบ BDSM

การออกแบบ
---------

กรงพรหมจรรย์แบบโค้ง
โดยมากแล้ว กรงพรหมจรรย์ จะมี 2 ส่วนคือ ส่วนฐานแหวน ตรงรอบโคนองคชาตหลังถุงอัณฑะ ที่นำองคชาตที่อ่อนตัวรอดแหวน และส่วนที่ 2 คือส่วนครอบหรือกรง จะทำเป็นรูไว้ตรงส่วนปลายเพื่อให้ของเหลวไหลลงได้ ในการออกแบบบางครั้งจะออกแบบให้โค้งหรือหักโค้งมุมเพื่อให้การแข็งตัวขององคชาตเป็นไปได้ยากลำบาก 2 ส่วนนี้จะรวมยึดต่อกันด้วยตัวยึดหรือหมุด และยึดแน่นโดยตัวล็อก โดยจะยึดลูกอัณฑะให้สนิทพอที่จะไม่ให้องคชาตออกมาได้

ในการผลิตบางแห่ง จะทำจะพลาสติกล้วน ที่มีหมายเลขผลิตภัณฑ์และยังป้องกันเครื่องตรวจโลหะตรวจพบ และทำให้ง่ายต่อการใส่สำหรับผู้ที่เดินทางบ่อย ๆ

ความปลอดภัย
-----------

อวัยวะเพศชายนั้นมีโครงสร้างที่บอบบาง ประกอบด้วยผิวหนัง องคชาตที่เป็นเยื่อรูพรุนที่จะบวมขึ้นด้วยเลือดเมื่อมีการเร้าอารมณ์ทางเพศ กรงพรหมจรรย์นั้นต้องมีขนาดเหมาะสมกับขนาดองคชาต ที่สวมใส่พอดีและปรับให้เข้ารูป และป้องกันการเสียหายของอวัยวะเพศ ขนาดของแหวนและที่ว่าง ก็เป็นข้อสำคัญในการปรับเช่นกัน แหวนที่แน่นไปจะทำให้เลือดไม่ไหลผ่าน ขณะที่หลวมไปก็จะไม่ปลอดภัย

จากการสำรวจข้อมูล พบว่า การถึงจุดสุดยอดบ่อยเกินไปเป็นสาเหตุให้เกิดโรคมะเร็งต่อมลูกหมาก [] การใช้กรงพรหมจรรย์ขึ้นอยู่กับลักษณะการใช้งาน เพื่อกันการสำเร็จความใคร่ด้วยตัวเอง

อ้างอิง
-------

1. ↑  Emling, Shelley (2001-05-13), *A lock on love*, Milwaukee Journal Sentinel, คลังข้อมูลเก่าเก็บจากแหล่งเดิมเมื่อ 2007-05-25, สืบค้นเมื่อ 2008-08-09`{{citation}}`: CS1 maint: bot: original URL status unknown (ลิงก์)

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **Chastity belts**

* Chaste Male
* Altarboy's website เก็บถาวร 2010-05-29 ที่ เวย์แบ็กแมชชีน เว็บไซต์ให้ข้อมูล สาระและบทวิจารณ์
* The UK's Non-Commercial Chastity Belt Site (ประวัติและข้อมูลทั่วไป)
* Chastity belt appearances in movies and TV
**ช้างตระกูลวิษณุพงศ์** สร้างขึ้นโดย พระวิษณุหรือที่รู้จักในอีกพระนามคือ พระนารายณ์ โดยช้างตระกูลวิษณุพงศ์ เป็นหนึ่งช้างเผือกสี่ตระกูลซึ่งสร้างโดยมหาเทพ พระวิษณุในวิชาไตรเทพของศาสนาพราหมณ์ โดยตำราพระคชศาสตร์ และตำรานารายณ์ประทมสินธุ์ ได้กล่าวถึงการกำเนิดช้างมงคลว่า พระนารายณ์บรรทมบนเกษียรสมุทร บังเกิดดอกบัวจากพระอุทรมี 8 กลีบ 173 เกสร จึงนำไปถวายพระอิศวร ที่เขาไกรลาศ พระอิศวรแบ่งเกสรดอกบัวนั้นประทานแก่พระองค์เอง พระอิศวร รับเกสรไว้ 8 เกสร ประทานแก่ พระพรหม จำนวน 24 เกสร ประทานแก่ พระวิษณุ หรือพระนารายณ์ จำนวน 8 เกสร และประทานแก่พระอัคคีหรือพระเพลิง จำนวน 135 เกสร \อันพระนารายณ์ให้บังเกิดด้วยเกสรประทุมชาติ์ ช้างตระกูลนี้เมื่อมาสู่พระบารมีย่อมมีชัยชนะแก่ศัตรู ฝนจะตกต้องตามฤดูกาล ผลาหารธัญญาหารจะบริบูรณ์ เป็นช้างในวรรณะ พระนารายณ์ได้สร้างช้าง 8 ตระกูลด้วยเกสร 8 เกสร จาก 173 เกสร คือ สังขทันต์, พะหัสดิน, ชมลบ,ลบชม, ครบกระจอก, พลุกสดำ, สังขทันต์ (อีกจำพวกหนึ่ง) และช้างโคบุตร

ลักษณะพิเศษ
-----------

ช้างในตระกูลนี้จะมีผิวหนา  ขนหนาเกรียน  สีทองแดง อก คอ คางใหญ่ หางยาว งวงยาว หน้าใหญ่ นัยน์ตาขุ่น หลังราบ แยกเป็น 6 หมู่  ที่โดดเด่นที่สุด  คือ  สังขทันต์  มีงาอวบเรียวเหมือนสังข์ร้องได้ 2 เสียง  ตอนเช้าเป็นเสียงเสือ  ตกเย็ยเป็นเสียงไก่ขัน  และดามหัสดินทร์  มีกายสีทองแดง  เป็นช้างแห่งชัยชนะ  พลาหาร  ธัญญาหาร  และน้ำฝนจะอุดมสมบูรณ์

ช้างทั้ง 8 ในตระกูล
-------------------

* 1. สังขทันต์ ช้างหนึ่งชื่อ สังขทันต์ มีลักษณ 4 ประการ สีดังสีทอง งา น้อยงอนเสมอ เวลาเช้าเสียงดังเสียงเสือ เสียงดังเสียงไก่เมื่อเวลาสายัณห ยืนอยู่กลางทิศมีลักษณ 4 ประการ
* 2. พะหัสดิน หรือ ตามพหัษดินทร์ หรือ ดามหัสดินทร์ ช้างหนึ่งชื่อ ตามพหัษดินทร์ สีกายดุจทองแดงอันหม่น
* 3. ชมลบ ช้างหนึ่งชื่อว่า ชมลบ หูปรบเบื้องหน้าพอจรดกัน
* 4. ลบชม ช้างหนึ่งชื่อว่า ลบชม หูปรบเบื้องหลังถึงกัน
* 5. ครบกระจอก ช้างหนึ่งชื่อว่า ครบกระจอก มีเล็บเท้าละ 5 เล็บ
* 6. พลุกสดำ ช้างหนึ่งชื่อว่า พลุกสดำ งางอนขึ้นขวา
* 7. สังขทันต์ (อีกจำพวกหนึ่ง) ช้างหนึ่งชื่อว่า สังขทันต์ งาขาวดังสีสังข์ สีกายดำบริสุทธิ์ ไม่มีขาวระคน
* 8. ช้างโคบุตร ช้างหนึ่งชื่อ โคบุตร มีพรรณผิวเหลืองดังหนังโค เป็นบุตรนางโค เสียงดุจเสียงโค ขนหางขึ้นรอบดุจหางโค งางอนน้อย คุ้มโทษอันตรายทั้งปวงได้

ดูเพิ่ม
-------

* ช้างตระกูลพรหมพงศ์
* ช้างตระกูลอัคนีพงศ์

อ้างอิง
-------

1. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2019-06-07. สืบค้นเมื่อ 2019-06-07.
2. ↑
3. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2019-06-07. สืบค้นเมื่อ 2019-06-07.
พิพิธภัณฑ์**บ้านคาร์ล มาคส์** (เยอรมัน: *Karl-Marx-Haus*; *คาร์ล มาคส์ เฮาส์*) เป็นพิพิธภัณฑ์ชีวประวัติบุคคลและพิพิธภัณฑ์บ้านนักเขียน ในเมืองเทรียร์ รัฐไรน์ลันท์-ฟัลทซ์ ประเทศเยอรมนี บ้านหลังนี้เป็นบ้านที่คาร์ล มากส์ เกิดเมื่อปี 1818 คาร์ล มากส์เป็นบิดาของคติมาคส์ ซึ่งมีอิทธิพลอย่างสูงต่อแนวคิดสังคมนิยมและคอมมิวนิสต์ ปัจจุบันอาคารแปรสภาพเป็นพิพิธภัณฑ์ที่บอกเล่าเรื่องราวชีวิตของมาคส์ งานเขียนของเขา และประวัติศาสตร์ของลัทธิคอมมิวนิสม์.

ประวัติศาสตร์
-------------

บ้านหลังนี้สร้างขึ้นในปี 1727 มีลักษณะเป็นบ้านสูงสองชั้น สถาปัตยกรรมบาโรก คาร์ล มากส์ ถือกำเนิดขึ้นในบ้านหลังนี้เมื่อวันที่ 5 พฤษภาคม 1818 ต่อมาในเดือนตุลาคม 1819 ครอบครัวของมากส์ได้ย้ายออกไปอาศัยในอาคารขนาดเล็กกว่าใกล้กับพอร์ทานีฌรา ความสำคัญของบ้านหลังนี้พึ่งมาได้รับการนึกถึงในปี 1904 เมื่อพรรคสังคมนิยมเยอรมนี (SPD) มีความพยายามจะเข้ายึดครองบ้านหลังนี้ ความพยายามนี้สำเร็จในปี 1928 กระทั่งพรรคนาซีขึ้นสู่อำนาจในปี 1933 อาคารถูกยึดคืนและแปรสภาพเป็นโรงพิมพ์

ในวันที่ 5 พฤษภาคม 1947 อาคารได้ถูกแปรสภาพเป็นพิพิธภัณฑ์ที่บอกเล่าชีวิตและผลงานของคาร์ล มากส์ และในปี 1968 ได้ถูกผนวกเข้าเป็นส่วนหนึ่งของมูลนิธิฟรีดริค เอแบร์ท ซึ่งเป็นองค์การทางการเมืองที่มีความสัมพันธ์ใกล้ชิดกับพรรค SPD ในวันที่ 14 มีนาคม 1983 ในโอกาสครบรอบ 100 ปีของการเสียชีวิตของมากส์ พิพิธภัณฑ์ได้เปิดให้บริการอีกครั้งหลังปิดปรับปรุงครั้งใหญ่และขยายขึ้นเป็นสามชั้น

นิทรรศการ
---------

เนื่องในโอกาสครบรอบสองศตวรรษชาตกาลชองคาร์ล มากส์ เมื่อวันที่ 5 พฤษภาคม 2018 ได้มีการปรับนิทรรศการใหม่ทั้งหมดในชื่อ "จากเทรียร์สู่โลก คาร์ล มากส์ แนวคิดของของเขากับแรงกระเทือนตราบถึงปัจจุบัน" ("From Trier to the World. Karl Marx, his ideas and their impact until today") ซึ่งประกอบไปด้วยสามหน่วย และอีกหนึ่งหน่วยที่เป็นเรื่องราวของอาคารโดยเฉพาะ พื้นที่แรกของนิทรรศการเป็นชีวประวัติของคาร์ล มากส์ บอกเล่าจุดเริ่มต้นชีวิตของเขาในเทรียร์ไปจนถึงการถูกเนรเทศ ส่วนที่สองของนิทรรศการเป็นผลงานเขียนของมากส์ โดยมากส์ปรากฏในฐานะนักปรัชญา นักข่าว นักสังคมวิทยา และนักเศรษฐศาสตร์ ท้ายที่สุด ส่วนที่สามจัดแสดงผลสืบเนื่องจากงานของมากส์ที่มีต่อโลกจนถึงปัจจุบัน

ของจัดแสดงยังประกอบด้วยเก้าอี้อ่านหนังสือของมากส์, ฉบับตีพิมพ์แรกของหนังสือ Das Kapital และประติมากรรมส่วนครึ่งตัวบนของมากส์ที่แกะสลักโดยเหลนของเขา

ปัจจุบันยอดเข้าชมพิพิธภัณฑ์แยู่ที่ราว 50,000 คนต่อปี ในจำนวนนี้ เกือยหนึ่งในสามเป็นนักท่องเที่ยวชาวจีน

ดูเพิ่ม
-------

* เองเฌิลส์ เฮาส์

อ้างอิง
-------

1. ↑  "Karl Marx House". *en.visitmosel.de* (ภาษาอังกฤษ). สืบค้นเมื่อ 17 February 2023.
2. ↑  "Karl Marx House Jacobs Trier". *German National Tourist Board* (ภาษาอังกฤษ). สืบค้นเมื่อ 17 February 2023.
3. ↑  "The German city beloved by Chinese".
4. ↑  "Karl Marx House – Museums".

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **Karl-Marx-Haus (Trier)**

* Karl Marx House birthplace and museum
**ดร.ยุทธ์ ชัยประวิตร** (ชื่อเดิม: **อายุทธ์ จิรชัยประวิตร**; เกิดเมื่อวันที่ 10 มิถุนายน พ.ศ. 2510) จบการศึกษาระดับประถมกับมัธยมศึกษาตอนต้นจากโรงเรียนสาธิตจุฬาลงกรณ์มหาวิทยาลัย มัธยมปลายจากโรงเรียนเตรียมอุดมศึกษา ปริญญาตรีเกียรตินิยมจาก คณะวิศวกรรมศาสตร์ จุฬาลงกรณ์มหาวิทยาลัย ปริญญาโท จากมหาวิทยาลัยโตเกียว ประเทศญี่ปุ่น ปริญญาเอก จากมหาวิทยาลัยเคมบริดจ์ ประเทศอังกฤษ

ดร.ยุทธ์ เป็นอาจารย์พิเศษในระดับปริญญาโทของมหาวิทยาลัยธุรกิจบัณฑิต และมหาวิทยาลัยอัสสัมชัญ มีประสบการณ์ทำงานเป็น ประธานอนุกรรมการ วิศวกรรมสถานแห่งประเทศไทยในพระบรมราชูปถัมภ์ (วสท.) เป็นผู้ช่วยเลขาธิการสภานิติบัญญัติแห่งชาติ มีผลงานทางด้านการตรวจสอบ วิจัยและเสนอแนะเกี่ยวกับกิจการโทรคมนาคมหลายเรื่อง 

ในการเลือกตั้งในปลายปี พ.ศ. 2550 ดร.ยุทธ์ ในขณะนั้นซึ่งยังใช้ชื่อว่า อายุทธ์ ได้สมัครเป็นสมาชิกพรรคมัชฌิมาธิปไตย และลงเลือกตั้งในเขต 2 กรุงเทพมหานคร ซึ่งประกอบด้วยเขตสาทร บางคอแหลม ยานนาวา คลองเตย และวัฒนา คู่กับนายพิเชียร อำนาจวรประเสริฐ และนางสาวสุภาภรณ์ แสงทอง อดีตนักแสดง แต่ไม่ได้รับเลือก  โดยในช่วงการหาเสียงเลือกตั้ง นายประชัย เลี่ยวไพรัตน์ หัวหน้าพรรคมัชฌิมาธิปไตย ได้กล่าวถึง ดร.ยุทธ์ว่า มีความเก่งกาจ ความรู้สูง เป็นคนหนุ่มรุ่นใหม่ อีกทั้งยังหน้าตาดี จนสามารถนำไปเปรียบกับนายอภิสิทธิ์ เวชชาชีวะ หัวหน้าพรรคประชาธิปัตย์ได้

ต่อมาในปี พ.ศ. 2554 ดร.ยุทธ์ ได้รับเลือกจากคณะกรรมการสรรหาให้เป็นกรรมการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) แทนนายอรรถชัย บุรกรรมโกวิท ที่มีคุณสมบัติขัดต่อกฎหมาย

เครื่องราชอิสริยาภรณ์
---------------------

* พ.ศ. 2549 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 3 ตริตาภรณ์มงกุฎไทย (ต.ม.)

อ้างอิง
-------

1. ↑
2. ↑  พรรคมัชฌิมาธิปไตย กับ ‘ประชัย เลี่ยวไพรัตน์’
3. ↑  เลือก"ยุทธ์ ชัยประวิตร"นั่ง 1 ใน22 กสทช.แทน"อรรถชัย บุรกรรมโกวิท" จากโอเคเนชั่น[*ลิงก์เสีย*]
4. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย, เล่ม ๑๒๓ ตอนที่ ๒๓ ข หน้า ๑๔๗, ๑๘ ธันวาคม ๒๕๔๙

แหล่งข้อมูลอื่น
---------------

* เว็บไซต์ส่วนตัว เก็บถาวร 2007-12-15 ที่ เวย์แบ็กแมชชีน
**เอฟเอพรีเมียร์ลีก ฤดูกาล 1994–95** (รู้จักกันในชื่อ **เอฟเอ คาร์ลิ่ง พรีเมียร์ชิพ** ด้วยเหตุผลด้านการสนับสนุน) เป็นฤดูกาลที่สามของพรีเมียร์ลีก ซึ่งเป็นลีกสูงสุดของฟุตบอลอาชีพในอังกฤษ

ภาพรวม
------

### การซื้อขาย

ก่อนเริ่มฤดูกาลสถิติการซื้อขายของอังกฤษถูกทำลายเมื่อแบล็กเบิร์นโรเวอส์ ภายใต้การนำของมหาเศรษฐีแจ็ก วอล์กเกอร์ จ่ายเงิน 5 ล้านปอนด์สำหรับค่าตัวของคริส ซัตตัน กองหน้าของนอริชซิตี วัย 21 ปี แต่สถิตินั้นถูกทำลายอีกครั้งในเดือนมกราคมเมื่อแมนเชสเตอร์ยูไนเต็ดจ่ายเงิน 6 ล้านปอนด์สำหรับค่าตัวของแอนดี้ โคลกองหน้าของนิวคาสเซิลยูไนเต็ด ในข้อตกลงที่คีธ กิลเลสพีซึ่งมีค่าตัว 1 ล้านปอนด์ย้ายสลับไปนิวคาสเซิล

การซื้อขายที่สำคัญอื่น ๆ ก่อนและระหว่างฤดูกาล 1994-95 ได้แก่ วินนี่ แซมเวย์ส (ทอตนัมฮอตสเปอร์ ไปเอฟเวอร์ตัน, 2 ล้านปอนด์), เดวิด โรคาสเซิล (แมนเชสเตอร์ซิตี ไป เชลซี, 1.25 ล้านปอนด์), เยือร์เกิน คลินส์มันน์ (โมนาโกไปทอตนัมฮอตสเปอร์, 2 ล้านปอนด์), จอห์น สเกลส์ (วิมเบิลดันไปลิเวอร์พูล 3 ล้านปอนด์) และพอล คิตสัน (ดาร์บีเคาน์ตีไปนิวคาสเซิลยูไนเต็ด 2.2 ล้านปอนด์)

### สรุป

แชมป์ตกเป็นของแบล็กเบิร์นโรเวอส์ ซึ่งแชมป์ล่าสุดของพวกเขาคือในปี ค.ศ. 1914 และเป็นแชมป์รายการใหญ่ครั้งแรกในรอบ 67 ปี (ครั้งล่าสุดคือเอฟเอคัพ ฤดูกาล 1927–28) ทีมของเคนนี ดัลกลิชคว้าแชมป์ในวันสุดท้ายของฤดูกาล แม้จะพ่ายให้กับสโมสรเก่าอย่างลิเวอร์พูล 1-2 ที่แอนฟีลด์ ขณะที่คู่แข่งอย่างแมนเชสเตอร์ ยูไนเต็ดทำได้เพียงเสมอกับเวสต์แฮม ยูไนเต็ด 1-1 ที่บุลินกราวนด์ นี่หมายความว่าแบล็กเบิร์นโรเวอส์ผ่านเข้าไปแข่งฟุตบอลยูโรเปียนคัพเป็นครั้งแรกในประวัติศาสตร์ของพวกเขา ขณะที่แมนเชสเตอร์ยูไนเต็ดซึ่งจบด้วยตำแหน่งรองแชมป์เข้าไปแข่งยูฟ่าคัพโดยห่างกันเพียงแต้มเดียว

นอกจากนี้ทีมที่ผ่านเข้ารอบคัดเลือกยูฟ่าคัพ ยังมี นอตทิงแฮมฟอเรสต์ (ซึ่งจบอันดับสามในฤดูกาลแรกหลังจากกลับสู่พรีเมียร์ลีก), ลิเวอร์พูล (จบอันดับสี่และคว้าแชมป์ลีกคัพสมัยที่ห้า) และอันดับห้าคือลีดส์ยูไนเต็ด

จำนวนทีมในลีกสำหรับฤดูกาลถัดไปจะลดลงเหลือ 20 ทีม ซึ่งทำได้โดยการเพิ่มจำนวนทีมตกชั้นเป็นสี่ทีม และลดจำนวนทีมที่เลื่อนชั้นจากดิวิชัน 1 เหลือสองทีม

อ้างอิง
-------

1. ↑  "English Premier League 1994–95". statto.com. คลังข้อมูลเก่าเก็บจากแหล่งเดิมเมื่อ 19 February 2015. สืบค้นเมื่อ 19 February 2015.
2. 1 2  "Premier League 1994/1995 – Attendances". สืบค้นเมื่อ 21 April 2015.
3. ↑  "Blackburn Rovers winning the Premier League might never be surpassed". *The Telegraph*. สืบค้นเมื่อ 30 November 2017.
4. ↑  "Liverpool 2 Blackburn 1". *LFC History*. สืบค้นเมื่อ 30 November 2017.
**พรีเมียร์ลีก ฤดูกาล 2008–09** (รู้จักกันในชื่อ **บาร์เคลย์ส พรีเมียร์ลีก** ด้วยเหตุผลด้านการสนับสนุน) เป็นฤดูกาลที่ 17 นับตั้งแต่ก่อตั้งพรีเมียร์ลีกในปี ค.ศ. 1992 แมนเชสเตอร์ยูไนเต็ด กลายเป็นแชมป์สมัยที่ 11 ในสุดสัปดาห์สุดท้ายของฤดูกาล พวกเขาถูกไล่จี้โดยลิเวอร์พูล ซึ่งมีประตูได้เสียที่ดีกว่าและเอาชนะยูไนเต็ดได้ทั้งเหย้าและเยือน รวมถึงชัยชนะ 4–1 ที่โอลด์แทรฟฟอร์ด แต่หนักไปทางเสมอ ตารางการแข่งขันประกาศเมื่อวันที่ 16 มิถุนายน ค.ศ. 2008 - เริ่มการแข่งขันในวันเสาร์ที่ 16 สิงหาคม ค.ศ. 2008 และสิ้นสุดในวันที่ 24 พฤษภาคม ค.ศ. 2009 มีทีมเข้าร่วมการแข่งขันทั้งหมด 20 ทีม ประกอบด้วย 17 ทีมที่เข้าร่วมการแข่งขันในฤดูกาลที่แล้ว และ 3 ทีมที่เลื่อนชั้นจากฟุตบอลลีกแชมเปียนชิป ลูกฟุตบอลรุ่นใหม่คือ ไนกี้ T90 Omni

ในช่วงเริ่มต้นฤดูกาล สโมสรได้รับอนุญาตให้มีตัวสำรอง 7 คนบนม้านั่งแทน 5 คน ฤดูกาลนี้ก็แตกต่างตรงที่ว่าไม่มีการแข่งขันในวันปีใหม่ตามประเพณี กันยายน แมนเชสเตอร์ซิตี ถูกอาบูดาบี ยูไนเต็ด กรุ๊ปเข้าครอบครอง ทำให้พวกเขากลายเป็นหนึ่งในสโมสรฟุตบอลที่ร่ำรวยที่สุดในโลก โดยพวกเขาเซ็นสัญญาคว้าตัวโรบินยู นักเตะซูเปอร์สตาร์ทีมชาติบราซิลจากเรอัลมาดริดด้วยค่าตัวเป็นสถิติของอังกฤษ ณ เวลานั้นที่ 32.5 ล้านปอนด์ ไม่กี่วินาทีก่อนที่ตลาดซื้อขายช่วงฤดูร้อนปี ค.ศ. 2008 จะปิดลง

อ้างอิง
-------

1. ↑  "English Premier League 2008–09". statto.com. คลังข้อมูลเก่าเก็บจากแหล่งเดิมเมื่อ 19 กุมภาพันธ์ 2015. สืบค้นเมื่อ 19 กุมภาพันธ์ 2015.
2. ↑  "2008/09 fixtures announced". *premierleague.com*. Premier League. 16 June 2008. เก็บจากแหล่งเดิมเมื่อ 17 June 2008. สืบค้นเมื่อ 16 June 2008.
3. ↑  "Premier League ratifies more subs". *BBC Sport*. British Broadcasting Corporation. 7 February 2008. คลังข้อมูลเก่าเก็บจากแหล่งเดิมเมื่อ 10 February 2008. สืบค้นเมื่อ 7 June 2008.
4. ↑  "How the fixture list is compiled". *football-league.co.uk*. The Football League. 16 June 2008. คลังข้อมูลเก่าเก็บจากแหล่งเดิมเมื่อ 13 April 2014. สืบค้นเมื่อ 17 December 2008.
5. ↑  "Arab group agrees Man City deal". *BBC Sport*. British Broadcasting Corporation. 1 September 2008. เก็บจากแหล่งเดิมเมื่อ 2 September 2008. สืบค้นเมื่อ 1 September 2008.
**วัดหลักสี่ราษฎร์สโมสร** เป็นวัดราษฎร์สังกัดมหานิกาย ตั้งอยู่ริมคลองดำเนินสะดวก ในหมู่ที่ 2 บ้านหลักสี่ ตำบลยกกระบัตร อำเภอบ้านแพ้ว จังหวัดสมุทรสาคร สร้างขึ้นบนที่ดินของนางแจ่ม วาสุกรี ผู้มีจิตศรัทธายกที่ดินให้เป็นธรณีสงฆ์สำหรับสร้างวัด ในอดีตวัดมีเพียงกุฏิมุงด้วยจากหลังเดียว ต่อมาได้รับการถวายบ้านเก่าเป็นฝากระดาน ฝาขัดแตะ ทางวัดได้รื้อถอนมาปลูกเป็นกุฏิสงฆ์เพิ่มขึ้น ตั้งชื่อว่า **วัดใหม่หลักสี่** ตามชื่อหลักแบ่งเขตคลอง ต่อมาเปลี่ยนชื่อเป็น "วัดหลักสี่ราษฎร์สโมสร" จนถึงปัจจุบัน

ปัจจุบันวัดมีพระอุโบสถถาวร มีศาลาการเปรียญหลังใหญ่ที่สุดในคลองดำเนินสะดวกจุคนได้ไม่น้อยกว่า 1,000 คน มีศาลาท่าน้ำทรงไทย มีวิหารทรงไทยจัตุรมุข

สิ่งศักดิ์สิทธิ์ของวัด คือ *หลวงพ่อโต* พระพุทธรูปโบราณสมัยอู่ทองเนื้อหินทรายแดงฉาบปูน ปางมารวิชัย มีพระพักตร์เอิบอิ่ม ยิ้มละไม เป็นพระพุทธรูปที่พบที่วัดร้างแห่งหนึ่งบริเวณริมแม่น้ำแม่กลอง อำเภอบางคนที จังหวัดสมุทรสงคราม ตอนแรกอัญเชิญมาประดิษฐานยังวัดดอนมะโนรา ต่อมาปี พ.ศ. 2470 หลวงพ่อแฟง เจ้าอาวาสขณะนั้นได้อัญเชิญพระพุทธรูปโบราณดังกล่าวมาประดิษฐานในวิหาร ประชาชนมากราบไหว้ขอพรและปิดทองจนองค์หลวงพ่อหนานุ่มเป็นสีทองเหลืองอร่ามไปทั้งองค์ โดยเฉพาะงานปิดทองประจำปีที่กำหนดจัดขึ้น แรม 3 ค่ำ เดือน 4 ของทุกปี ยังมีการจัดงานพิธีแห่หลวงพ่อโตอีกด้วย

นอกจากนั้น ในพระราชพิธีบรมราชาภิเษกพระบาทสมเด็จพระวชิรเกล้าเจ้าอยู่หัว เนื่องด้วยในการทำพิธีพลีกรรมตักน้ำจากแหล่งน้ำศักดิ์สิทธิ์ทั่วราชอาณาจักร จำนวน 108 แห่ง ตามโบราณราชประเพณี แหล่งน้ำจากในคลองดำเนินสะดวกบริเวณหน้าวัดหลักสี่ราษฎร์สโมสรแห่งนี้ก็เป็นหนึ่งในแหล่งน้ำ 108 แห่งที่ใช้ในพิธีด้วย

อ้างอิง
-------

1. ↑  "วัดหลักสี่ราษฎร์สโมสร". *สำนักงานการท่องเที่ยวและกีฬา จังหวัดสมุทรสาคร*.
2. ↑  "วัดหลักสี่ราษฎร์สโมสร". *กระทรวงการท่องเที่ยวและกีฬา*. คลังข้อมูลเก่าเก็บจากแหล่งเดิมเมื่อ 2022-06-05. สืบค้นเมื่อ 2020-07-30.
3. ↑  "สักการะ "หลวงพ่อโตวัดหลักสี่ฯ" ศักดิ์สิทธิ์เลื่องชื่อ ศูนย์รวมจิตใจของชาวบ้านแพ้ว". *ผู้จัดการออนไลน์*. 29 มีนาคม 2562.
**นายแพทย์พรเดชา สุขารมณ์** (ชื่อเดิม อัมพร สุขารมณ์) หรือ **แจ๊ค สุขารมณ์** เกิดเมื่อวันที่ 21 พฤศจิกายน พ.ศ. 2515 เป็นผู้อำนวยการโรงพยาบาลเดชาและนักร้อง เป็นบุตรคนกลาง ในจำนวนพี่น้อง 3 คน ของ นาวาโท นายแพทย์ เดชา สุขารมณ์ และนางทิพย์สุดา สุขารมณ์ สมรสกับ วีรินท์ อนันตพัฒนาวงศ์ (เชอรี่) ในปี พ.ศ. 2550 มีธิดาด้วยกัน 1 คน ชื่อ ทาช่า สุขารมณ์ และต่อมามีบุตรกับ รสริน จันทร์เลขา อีก 1 คนโดยมิได้สมรส ชื่อ พลเดชา สุขารมณ์ (มาร์ธา)

ด้านการศึกษาจบการศึกษาระดับอุดมศึกษาจากคณะแพทย์ศาสตร์ ศิริราชพยาบาล และวิศวกรรมการแพทย์ จากมหาวิทยาลัยเซาเทิร์นแคลิฟอร์เนีย

แจ๊ค สุขารมณ์เคยออกผลงานอัลบั้มเพลงชุด *Revolution of Love* กับสังกัด เฮ้าส์ ออฟ ฟัน เรคคอร์ด และในปี 2547 ออกอัลบั้ม *โซล เซิร์ชชิ่ง* สังกัด จีราฟ เรคคอร์ด ในเครือแกรมมี่

ในปี 2552 เคยตกเป็นข่าวหลังถูกสาวลูกจ้างสถาบันเสริมความงาม ร้องมูลนิธิปวีณา ว่าถูกทำร้ายร่างกายจนบอบช้ำไปทั้งตัว หลังโดนหาว่ายักยอกทรัพย์ แต่เขาก็ปฏิเสธทำร้ายร่างกายลูกจ้างสาว อ้างว่าบันดาลโทสะ เพราะเชื่อว่าถูกยักยอกทรัพย์ไป

แจ๊ค สุขารมณ์ นอกจากจะเป็นผู้อำนวยการโรงพยาบาลเดชา ยังทำธุรกิจส่วนตัว เอนวี อีสเตติก ศูนย์ปรึกษาปัญหาด้านรูปร่างและผิวพรรณอยู่ที่ เอราวัณแบงค็อก

การเสียชีวิต
------------

เมื่อวันที่ 9 พฤษภาคม พ.ศ. 2553 นายแพทย์พรเดชา เสียชีวิตเนื่องจากการตกจากที่สูง ภายหลังได้ถูกนำตัวส่งโรงพยาบาล แต่เสียชีวิตในเวลาต่อมาเนื่องจากทนพิษบาดแผลไม่ไหว ซึ่งเจ้าหน้าที่ได้สืบสวนหาสาเหตุการตายที่แท้จริง ว่าเป็นอุบัติเหตุหรือการฆ่าตัวตาย

ผลงาน
-----

### อัลบั้มเพลง

* *Revolution Of Love* (2541) สังกัด เฮ้าส์ ออฟ ฟัน เอนเตอร์เทนเม้นท์
* *Soul Searching* (2547) สังกัด จีราฟเรคคอร์ดส / จีเอ็มเอ็ม แกรมมี่

อ้างอิง
-------

1. ↑  ครอบครัว'สุขารมณ์'สุดอาลัย 'พ่อ'รับดูแล'แจ๊ค'ไม่ดีพอ
2. ↑  "แจ๊ค สุขารมณ์ เสียชีวิต อดีตนักร้องดังตกที่สูงดับ". คลังข้อมูลเก่าเก็บจากแหล่งเดิมเมื่อ 2010-05-13. สืบค้นเมื่อ 2010-05-10.
3. ↑  หมายเรียก "แจ๊ค สุขารมณ์" หมอโหดจับเลขาฯ ซ้อมน่วม
4. ↑  เลขาฯ รับมีสัมพันธ์กับ หมอแจ๊ค เกินผู้ร่วมงาน
**วัดบ้านโง้ง** เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ในตำบลโพธิ์งาม อำเภอประจันตคาม จังหวัดปราจีนบุรี ที่ดินที่ตั้งวัดมีเนื้อที่รวม 24 ไร่ ปัจจุบันมีพระบูรพาคณาจารย์ (น้อม วรนินฺโท) เป็นเจ้าอาวาส

วัดบ้านโง้งตั้งวัดเมื่อ พ.ศ. 2460 ได้รับพระราชทานวิสุงคามสีมาเมื่อ พ.ศ. 2467 เดิมมีเนื้อที่ 24 ไร่ ต่อมาได้ซื้อขยายอีก 7 ไร่ และทางราชการได้ขอให้เป็นที่ตั้งโรงเรียนชุมชนวัดบ้านโง้ง เปิดทำการสอน ตั้งแต่วันที่ 15 พฤษภาคม พ.ศ. 2468 จนเมื่อ พ.ศ. 2444 พระอาจารย์อาจ ฐิตธมฺโม ท่านไปศึกษาที่วัดบวรมงคล กรุงเทพมหานคร ได้นำปฏิบทของพระสงฆ์คณะธรรมยุตมาเผยแพร่ จึงเปลี่ยนสังกัดเป็นธรรมยุตตั้งแต่นั้นเป็นต้นมา

อาคารเสนาสนะที่สำคัญ ได้แก่ อุโบสถ กว้าง 18 เมตร ยาว 24 เมตร สร้างเมื่อ พ.ศ. 2448 เป็นอาคารครึ่งตึกครึ่งไม้ ศาลาการเปรียญ กว้าง 32 เมตร ยาว 18 เมตร สร้างเมื่อ พ.ศ. 2559 รูปแบบ อาคารคอนกรีตเสริมเหล็ก ศาลาอเนกประสงค์ กว้าง 32 เมตร ยาว 26 เมตร สร้างเมื่อ พ.ศ. 2557 เป็นอาคารคอนกรีตเสริมเหล็ก ศาลาบำเพ็ญกุศลกว้าง 18 เมตร ยาว 32 เมตร สร้างเมื่อ พ.ศ. 2556 เป็นอาคารคอนกรีตเสริมเหล็ก กุฏิสงฆ์ จำนวน 13 หลัง ณาปนสถาน 1 หลัง หอระฆัง 1 หลัง หอกลอง โรงครัว 3 หลัง โรงพัสดุ 1 หลังเรือนรับรอง 2 หลัง ปูชนียวัตถุที่สำคัญ ได้แก่ พระประธานประจำอุโบสถ กว้าง 51 นิ้ว ยาว 2.8 นิ้ว ปางมารวิชัย พระประธานประจำศาลาการเปรียญ กว้าง 1.2 นิ้ว ยาว 2 นิ้ว ปางมารวิชัย

รายนามเจ้าอาวาส
---------------

* เจ้าอธิการมา
* พระครูวิศาลวินัยกิจ
* พระวรญาณโสภณ
* พระบูรพาคณาจารย์ (น้อม วรนินฺโท)

อ้างอิง
-------

1. ↑  "วัดบ้านโง้ง". พระสังฆาธิการ.
2. ↑  "วัดบ้านโง้ง". สำนักงานพระพุทธศาสนาแห่งชาติ.
3. ↑  "วัดบ้านโง้ง (ธ) อำเภอประจันตคาม จังหวัดปราจีนบุรี". สำนักงานพระพุทธศาสนาจังหวัดปราจีนบุรี.
**รองศาสตราจารย์ยุพยง เหมะศิลปิน** เป็นสถาปนิก อดีตนายกสภาสถาปนิก เป็นหนึ่งในผู้ก่อตั้งคณะสถาปัตยกรรมศาสตร์ มหาวิทยาลัยเกษตรศาสตร์ เป็นสถาปนิกออกแบบอาคารต่าง ๆ ภายในมหาวิทยาลัยเกษตรศาสตร์ เป็นกรรมการผู้ทรงคุณวุฒิ ปรับปรุงหลักสูตร ประเมินผลงานทางวิชาการ เป็นประธานอนุกรรมการจัดทำคลังข้อสอบ จัดสอบความรู้ และสอบเทียบวิทยฐานะผู้ขอรับใบประกอบวิชาชีพ สถาปัตยกรรมควบคุม และเป็นผู้มีบทบาทในการประสานเครือข่าย ความร่วมมือจากภาควิชาการ เข้าสู่วิชาชีพในฐานะกรรมการสมาคมสถาปนิกสยาม

ยุพยงศึกษาระดับชั้นอนุบาลถึง มศ.5 จากโรงเรียนมาแตร์เดอีวิทยาลัย ศึกษาต่อระดับอุดมศึกษาที่คณะสถาปัตยกรรมศาสตร์ จุฬาลงกรณ์มหาวิทยาลัย จากนั้นทำงานเป็นสถาปนิกโทที่การประปานครหลวงที่แม้นศรี เป็นสถาปนิกคนแรกของการประปา แล้วเป็นอาจารย์ที่มหาวิทยาลัยเกษตรศาสตร์ ได้เรียนระดับปริญญาโทที่มหาวิทยาลัยอิลลินอย เออร์แบนา-แชมเปญจน์ เมื่อศึกษาจบได้ร่วมกับทองพันธุ์ พูนสุวรรณวางผังและพัฒนาพื้นที่มหาวิทยาลัยเกษตรศาสตร์ทั้งที่วิทยาเขตบางเขนและวิทยาเขตกำแพงแสน ได้เป็นกรรมการตรวจการจ้างก่อสร้างอาคารต่าง ๆ เกือบทุกงานที่ออกแบบ

ยุพยงสอนวิชาออกแบบสถาปัตยกรรมในหลักสูตรวิศวกรรมโยธาตั้งแต่ พ.ศ. 2513 จนเมื่อ พ.ศ. 2538 เริ่มจัดตั้งภาควิชาสถาปัตยกรรมศาสตร์ มหาวิทยาลัยเกษตรศาสตร์ ยุพยงเป็นหนึ่งในผู้ก่อตั้ง จากนั้นดำรงตำแหน่งนายกสภาสถาปนิก วาระ พ.ศ. 2553–2558 ถือว่าเป็นนายกสภาสถาปนิกหญิงคนแรกและคนเดียวของสภาสถาปนิก ยุพยงได้รับการยกย่องเป็นสถาปนิกดีเด่น เมื่อ พ.ศ. 2558

ด้านชีวิตส่วนตัวสมรสกับวิวัฒน์ เหมะศิลปิน ซึ่งเป็นสถาปนิกเช่นกัน

เครื่องราชอิสริยาภรณ์
---------------------

* พ.ศ. 2544 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* พ.ศ. 2539 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
* พ.ศ. 2538 –  เหรียญจักรพรรดิมาลา (ร.จ.พ.)

อ้างอิง
-------

1. ↑  ภัทรียา พัวพงศกร. "รศ.ยุพยง เหมะศิลปิน อดีตนายกสภาสถาปนิกหญิง คนแรกและคนเดียวของเมืองไทย". เดอะคลาวด์.
2. ↑  "คุณแหน : 6 พฤษภาคม 2558". แนวหน้า.
3. ↑  "สำรวจตึกเก่าฝีมือ ดร.ยุวรัตน์ เหมะศิลปิน สถาปนิกนักซ่อมบ้านตากอากาศโบราณของไทย". เดอะคลาวด์.
4. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย เก็บถาวร 2022-10-12 ที่ เวย์แบ็กแมชชีน, เล่ม ๑๑๘ ตอนที่ ๒๒ ข หน้า ๒๒, ๔ ธันวาคม ๒๕๔๔
5. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์ เก็บถาวร 2022-10-13 ที่ เวย์แบ็กแมชชีน, เล่ม ๑๑๓ ตอนที่ ๒๒ ข หน้า ๔๓, ๔ ธันวาคม ๒๕๓๙
6. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเหรียญจักรมาลาและเหรียญจักรพรรดิมาลา เก็บถาวร 2022-10-12 ที่ เวย์แบ็กแมชชีน, เล่ม ๑๑๓ ตอนที่ ๔ ข หน้า ๖๔๙, ๑๕ มีนาคม ๒๕๓๙
ระวังสับสนกับ พรรคอาเจะฮ์รุ่งเรืองปลอดภัย
* Politics of Indonesia
* Political parties
* Elections

**พรรคอาเจะฮ์** (อินโดนีเซีย: *Partai Aceh*) เป็นพรรคการเมืองท้องถิ่นในอินโดนีเซีย เข้าร่วมการเลือกตั้งครั้งแรกใน พ.ศ. 2552 ในจังหวัดอาเจะฮ์  
เดิมเป็นที่รู้จักในชื่อพรรคขบวนการอาเจะฮ์เสรี ซึ่งเป็นชื่อของขบวนการที่เคยเรียกร้องเอกราชในอาเจะฮ์ ผู้นำส่วนใหญ่เป็นสมาชิกระดับผู้ใหญ่ ในขบวนการดังกล่าว หัวหน้าพรรคเป็นอดีตผู้บัญชาการทหารของอาเจะฮ์เสรีด้วย ในระหว่างเข้าร่วมการเลือกตั้ง ที่ทำการของพรรคถูกวางระเบิด และมีสมาชิกพรรคถูกยิง พรรคนี้ได้รับเลือกตั้ง 33 ที่นั่งจากทั้งหมด 69 ที่นั่งในสภาของอาเจะฮ์

อ้างอิง
-------

1. ↑  Hillman, Ben (2012). "'Power Sharing and Political Party Engineering in Conflict-Prone Societies: The Indonesian Experiment in Aceh". *Conflict Security and Development*. **12** (2): 149–169. doi:10.1080/14678802.2012.688291.
2. ↑    Jakarta Post online: Finally, Ac
eh local parties take part general election Accessed 10/9/08
3. ↑  Partai Aceh dan Demokrat Kuasai Kursi DPRA dan DPR เก็บถาวร 2010-01-30 ที่ เวย์แบ็กแมชชีน. Media Indonesia Online. 05/04/2009.
***ฮีลเลอร์เกิร์ล*** (ญี่ปุ่น: ヒーラー・ガール; โรมาจิ: *Hīrā Gāru*) เป็นซีรีส์อนิเมะออริจินัลญี่ปุ่น สร้างโดยสตูดิโอ 3Hz ซีรีส์อนิเมะกำกับโดยยาซูฮิโระ อิริเอะ เขียนบทโดยโนโบรุ คิมูระ ออกแบบตัวละครโดยยูกิเอะ อากิยะ และรับผิดชอบดนตรีประกอบโดยเรียว ทากาฮาชิ ออกอากาศตั้งแต่เดือนเมษายนถึงมิถุนายน พ.ศ. 2565 ทางช่อง Tokyo MX และ BS11.

ตัวละคร
-------

ฟุจิอิ คานะ (藤井かな, *Fujii Kana*)
ให้เสียงโดย: คาริง อิโซเบะ
โมริชิมะ ฮิบิกิ (森嶋響, *Morishima Hibiki*)
ให้เสียงโดย: อากาเนะ คุมาดะ
อิตสึชิโระ เรย์มิ (五城玲美, *Itsushiro Reimi*)
ให้เสียงโดย: มารินะ โฮริอุจิ
ยานางิ โซเนีย (矢薙ソニア, *Yanagi Sonia*)
ให้เสียงโดย: จิฮายะ โยชิตาเกะ
Shinobu Honosaka (穂ノ坂しのぶ, *Honosaka Shinobu*)
ให้เสียงโดย: Miyu Takagi
Ria Karasuma (烏丸理彩, *Karasuma Ria*)
ให้เสียงโดย: Ayahi Takagaki
Shoko Nagisa (渚笙子, *Nagisa Shōko*)
ให้เสียงโดย: Hisako Tōjō

อ้างอิง
-------

1. 1 2 3 4  Loo, Egan (April 30, 2021). "Fullmetal Alchemist: Brotherhood's Yasuhiro Irie, Studio 3Hz Make Musical Healing TV Anime Healer Girl". *Anime News Network*. สืบค้นเมื่อ May 2, 2021.
2. 1 2 3  Loo, Egan (January 28, 2022). "Healer Girl Anime Unveils Story, More Cast & Staff, Ending Song". *Anime News Network*. สืบค้นเมื่อ January 28, 2022.

แหล่งข้อมูลอื่น
---------------

* เว็บไซต์ทางการของอนิเมะ (ในภาษาญี่ปุ่น)
* *ฮีลเลอร์เกิร์ล* (อนิเมะ) ที่เครือข่ายข่าวอนิเมะ
เครือข่ายโทรทัศน์

**วาติกันมีเดีย** (อังกฤษ: Vatican Media) หรือเดิมเรียก **ศูนย์โทรทัศน์วาติกัน** (อิตาลี: *Centro Televisivo Vaticano*) เป็นเครือข่ายโทรทัศน์แห่งชาติของสันตะสำนักซึ่งตั้งอยู่ในนครรัฐวาติกัน ก่อตั้งขึ้นใน ค.ศ. 1983 โดยสมเด็จพระสันตะปาปายอห์น ปอลที่ 2 และออกอากาศครั้งแรกในปี ค.ศ. 1983

การแพร่ภาพกระจายเสียง (ศูนย์โทรทัศน์วาติกัน)
--------------------------------------------

มีการถ่ายทอดสดทางเว็บไซต์ของนครรัฐวาติกัน ทางช่องโทรทัศน์คาทอลิกอื่น ๆ ของอิตาลี เช่น เตเลปาเชหรือตีวี2000 และทางช่องโทรทัศน์ต่างประเทศ เช่น กาเตโอ นครรัฐวาติกันไม่มีสถานีโทรทัศน์เป็นของตนเอง หากได้รับการร้องขอ วาติกันมีเดียยังสามารถส่งภาพไปยังช่องโทรทัศน์อื่น ๆ เพื่อแพร่ภาพเหตุการณ์ในนครรัฐวาติกันหรือระหว่างการเสด็จเยือนต่างประเทศของสมเด็จพระสันตะปาปา โดยภายในนครรัฐวาติกัน ทางการสามารถให้ความช่วยเหลือในการจัดตั้งศูนย์แถลงข่าวและงานแถลงข่าว และยังมีบริการสำหรับผู้สื่อข่าวพิเศษและให้ความช่วยเหลือด้านภาพและเสียงสำหรับช่องโทรทัศน์ต่างประเทศ ศูนย์โทรทัศน์วาติกันดำเนินการถ่ายทอดสดประมาณ 130 ครั้งต่อปี ผลิตสารคดี สร้างรายการนิตยสารรายสัปดาห์ชื่อ *ออกตาวาดีเอส* ซึ่งเผยแพร่ไปทั่วโลก

การผลิต
-------

วาติกันมีเดียผลิตสารคดีมากมายในรัชสมัยของสมเด็จพระสันตะปาปายอห์น ปอลที่ 2 และสมเด็จพระสันตะปาปาเบเนดิกต์ที่ 16 สารคดีส่วนใหญ่ว่าด้วยพระชนม์ชีพของสมเด็จพระสันตะปาปา นครรัฐวาติกัน และโบสถ์หลักของศาสนาคริสต์นิกายโรมันคาทอลิก เครือข่ายนี้ออกอากาศเป็นภาษาอิตาลีเป็นหลัก แต่ยังออกอากาศเป็นภาษาอื่น ๆ ด้วย เช่น ภาษาอังกฤษ ภาษาสเปน ภาษาฝรั่งเศส

อ้างอิง
-------

1. ↑  "Vatican City State Press, Media, TV, Radio, Newspapers - television, broadcasting, government, censorship, agency". *www.pressreference.com*. Retrieved 2019-11-19.

แหล่งข้อมูลอื่น
---------------

* Official website
* Livestream Vatican Media ในยูทูบ
**พระนางอเลนันดอ** มีพระนามจริงว่า **สิ่งผยูมะฉิ่ง** (พม่า: ဆင်ဖြူမရှင်, Hsinbyumashin ซึ่งมีความหมายว่า นางพญาช้างเผือก; มีพระนามแรกประสูติว่า **ศุภยากะเล**) เป็นพระราชธิดาในพระเจ้าจักกายแมงแห่งอังวะ ที่ประสูติแต่พระนางนันมาดอ แมนุ พระอัครมเหสี

ต่อมาพระนางเป็นพระมเหสีตำหนักกลางในพระเจ้ามินดง ตำแหน่งพระมเหสีตำหนักกลางมีคำเรียกเป็นภาษาพม่าว่า *อเลนันดอ* ด้วยพระนามนี้เองจึงกลายเป็นพระนามที่ชาวไทยรู้จักกันทั่วไป พระองค์เป็นมเหสีที่พระเจ้ามินดงโปรดที่สุดพระองค์หนึ่ง และเป็นที่เกรงอกเกรงใจของพระองค์ พระนางอเลนันดอมีพระราชธิดากับพระเจ้ามินดง 3 พระองค์ ได้แก่ พระนางศุภยาจี พระนางศุภยาลัต และพระนางศุภยาเล โดยพระธิดาพระองค์ที่สองของพระองค์คือ พระนางศุภยาลัตซึ่งมีนิสัยทะเยอทะยานเช่นเดียวกับพระองค์ ด้วยความที่พระเจ้ามินดงเกรงในพระนางอเลนันดอ พระเจ้ามินดงจึงมิได้ตั้งรัชทายาทไว้ พระนางศุภยาลัตพระธิดาของพระองค์จึงเลือกเจ้าชายสีป่อซึ่งเป็นคนหัวอ่อน โดยพระนางอเลนันดอได้ให้การสนับสนุน เมื่อพระนางศุภยาลัตพระธิดาได้เสกสมรสกับพระเจ้าสีป่อ แม้พระนางอเลนันดอได้ให้การช่วยเหลือแก่พระนางศุภยาลัตในเบื้องต้น แต่ภายหลังพระนางอเลนันดอถูกให้ไปประทับที่วังอื่นรวมทั้งพระธิดาคือพระนางศุภยาจีซึ่งเป็นพระเชษฐภคินี 

ต่อมาเมื่อพม่าภายใต้การปกครองของสหราชอาณาจักร พระเจ้าสีป่อ พระนางนางศุภยาลัต รวมถึงพระองค์ ได้ถูกเชิญออกนอกประเทศโดยให้ประทับในเมืองรัตนคีรี ทางใต้ของเมืองมุมไบในบริติชราช ภายหลังพระนางอเลนันดอได้มีเรื่องวิวาทกับพระนางศุภยาลัตซึ่งเป็นพระธิดา ทางอังกฤษสงสาร จึงได้ส่งพระนางอเลนันดอมายังพม่า และใช้ชีวิตอยู่ที่เมืองมะละแหม่งจนสิ้นพระชนม์

อ้างอิง
-------

1. ↑  Christopher Buyers. "The Konbaung Dynasty Genealogy". royalark.net. สืบค้นเมื่อ 2009-09-26.
2. ↑  "สุภยาลัต ราชินีโหดองค์สุดท้ายแห่งพม่า". คลังข้อมูลเก่าเก็บจากแหล่งเดิมเมื่อ 2009-10-08. สืบค้นเมื่อ 2009-10-25.